b'\n_START_ARTICLE_\nAvgust Berthold\n_START_SECTION_\n\xc5\xbdivljenje in delo\n_START_PARAGRAPH_\nA. Berthold je bil rojen v pu\xc5\xa1talskem gradu, v katerem je \xc5\xbeivela rodbina Oblak - Wolkensperg, iz nje je izhajala njegova mati Ema. Ema Wolkensperg je bila sestra pu\xc5\xa1talskega barona in lastnika gradu Avgusta Wolkensprega in se je kot 19-letna poro\xc4\x8dila z mornari\xc5\xa1kim oficirjem, kasneje kapitanom fregate Jo\xc5\xbeefom Bertholdom, njegov rod izhaja iz Benetk. Kmalu po rojstvu je Ema umrla, tako je odra\xc5\xa1\xc4\x8dal pri o\xc4\x8detu, vendar zaradi njegove slu\xc5\xbebe ne ves \xc4\x8das, moral je biti pri sorodnikih, stari mami v Pu\xc5\xa1talu. Pri sedmih letih mu je umrl o\xc4\x8de zaradi bolezni in sorodniki v Pu\xc5\xa1talu so poskrbeli za njegovo izobrazbo in vzgojo._NEWLINE_S fotografijo se je seznanil pri Rihardu Jakopi\xc4\x8du, ki je stanoval v Pu\xc5\xa1talu. Pri njem je Berthold tudi izvedel o mo\xc5\xbenostih \xc5\xa1olanja in izpopolnjevanja v tujini, predvsem v M\xc3\xbcnchnu in na Dunaju, ki sta bila takrat najve\xc4\x8dja bli\xc5\xbenja centra za umetni\xc5\xa1ki, duhovni in strokovni razvoj, kamor so slovenski umetniki najpogosteje zahajali. Tudi Berthold se je po kon\xc4\x8dani gimnaziji v Ljubljani udele\xc5\xbeil mnogih predavanj in razstav v M\xc3\xbcnchnu, kjer je obiskoval A\xc5\xbebetov slikarski te\xc4\x8daj, in na Dunaju, kjer si je pridobil tehni\xc4\x8dno izobrazbo, se seznanjal z najnovej\xc5\xa1imi fotografskimi tehnikami in jih tudi sam izpopolnjeval._NEWLINE_Nekega dne sta s sorodnikom Aleksandrom Bertholdom, admiralom v Puli, v Trstu kupila na sre\xc4\x8delovu sre\xc4\x8dko in zadela bogat glavni dobitek. To sre\xc4\x8dno naklju\xc4\x8dje mu je omogo\xc4\x8dilo, da si je lahko \xc5\xbee zgodaj kupil hi\xc5\xa1o v Ljubljani in v njej uredil in opremil atelje po takratnih merilih.\n_START_SECTION_\nFotografski atelje\n_START_PARAGRAPH_\nSvoja dela je po\xc5\xa1iljal na nekatere zelo odmevne razstave, na katerih je prejel veliko priznanj. Najodmevnej\xc5\xa1a je bronzirana medalja, ki jo je prejel na mednarodni Razstavi umetnosti in obrti v \xc4\x8dast 75-letnice narodne neodvisnosti Belgije, zelo pomembno je bilo tudi priznanje z razstave v Kristijaniji, dana\xc5\xa1njem Oslu, na Norve\xc5\xa1kem. Podatke o obeh priznanjih je odtisnil na zadnji strani vsake fotografije, ki jih je tudi s prednje strani okrasil z gravirano ornamentiko in podpisom._NEWLINE_Omislil si je tudi svoj rentgen, ki mu je v vojnih letih pomagal pre\xc5\xbeiveti sebe in dru\xc5\xbeino. Vrsta pred rentgensko ordinacijo je bila zelo dolga ranjencev s So\xc5\xa1ke fronte. A rokovanje z rentgenom je bilo zelo nevarno, zato je z njim delal samo Berthold. Po letu 1919, tega leta je \xc5\xbeal hudo zbolel in zelo hitro in dokaj mlad v 39. letu starosti umrl, so rentgenski aparat oddali dr. Poga\xc4\x8dniku, po 2. svetovni vojni polikliniki, nazadnje pa so ga uporabljali na veterinarski kliniki, sedaj je shranjen kot muzejski eksponat v tehni\xc5\xa1kem muzeju v Bistri.'